burgasdotpro/wikipedia huggingface dataset:
Bionafta

Bionafta (nesprávne "biodiesel") je biopalivo, ktoré sa používa ako náhrada za naftu vyrobenú z ropy. 
Z chemického hľadiska ide o metylester mastnej kyseliny (angl. skratka FAME - fatty acid methyl ester), konkrétne napríklad metylester repky olejnej (skr. MERO, angl. skr. RME - rapeseed methyl ester; neformálne: repková nafta). Tento metylester mastnej kyseliny sa vyrába preesterifikáciou triglyceridov (t.j. rastlinných tukov a olejov) metanolom, čiže sa z triglyceridu odstráni glycerol (=glycerín) a nahradí sa metanolom.
DDGS

DDGS (Dried Distillers Grains with Solubles) sú v úplnom preklade sušené liehovarnícke výpalky s rozpustnými zložkami, ktoré sa používajú ako krmivo v živočíšnej výrobe alebo ako vstupný substrát pri výrobe bioplynu (metánu) anaerobnou fermentáciou. Výpalky sú bohaté na zvyškové kvasnicové proteíny, minerály a vitamíny. Sú veľmi dobre stráviteľné, sú dobrým zdrojom energie pre hovädzí dobytok, resp. pre všetky prežúvavce. Používa sa tak pre hovädzí dobytok chovaný na mäso ako aj na mlieko, ale využitie nájde aj v chove prasiat a hydiny. Výpalky vznikajú ako vedľajší produkt pri tradičnej liehovarníckej výrobe alej aj pri modernej produkcii vysoko oktánového paliva - bioetanolu (t.j. etylalkoholu, alkoholu, liehu). Pri výrobe bioetanolu na báze kukurice sa zo vstupnej suroviny vyťaží len škrob. V mokrých výpalkoch zostávajú proteíny, vláknina a olej. Ich vysušením sa získavajú sušene výpalky - DDGS. Ich objem je asi tretina z pôvodného objemu kukurice na vstupe. 
Na Slovensku DDGS dodáva napríklad najväčší slovenský výrobca bioetanolu, spoločnosť Enviral, a.s. z Leopoldova.
Isolde Kostnerová

Isolde Kostnerová (* 20. marec 1975, Bolzano, Taliansko) je bývalá talianska lyžiarka. Svoje prvé preteky vo Svetovom pohári vyhrala 29. januára 1994. Celkovo štartovala v 249 pretekoch Svetového pohára, z ktorých 15 vyhrala a 51x skončila na pódiu.
South African Open 1983

South African Open 1983 bol tenisový turnaj mužov, ktorý sa konal v dňoch od 21. do 27. novembra 1983 na otvorených dvorcoch s tvrdým povrchom v juhoafrickom Johannesburgu. Titul v dvojhre získal Američan Johan Kriek, ktorý vo finále porazil Brita Dowdeswella. Bol to jeho 10. titul v dvojhre na okruhu ATP. Titul vo štvorhre získali Američania Steve Meister a Brian Teacher, ktorí vo finále porazili ekvádorsko-americký pár Andrés Gómez, Sherwood Stewart. Pre Teachera to bol posledný šestnásty titul vo štvorhre na okruhu ATP. 
Víťazi.
Dvojhra mužov.
 Johan Kriek vs. Colin Dowdeswell 6-4 4-6 1-6 7-5 6-3
Štvorhra mužov.
 Steve Meister / Brian Teacher vs. Andrés Gómez / Sherwood Stewart 6-7 7-6 6-2
Mužská dvojhra na South African Open 1983

Mužská dvojhra na South African Open 1983 sa hrala ako súčasť South African Open 1983 od 21. do 12. decembra 1983. Titul získal Američan Johan Kriek, ktorý vo finále porazil Brita Dowdeswella 6-4 4-6 1-6 7-5 6-3. Bol to jeho 10. titul v dvojhre na okruhu ATP.
Výsledky.
Poznámka: "Finále sa hralo na tri víťazné sety."
Mužská štvorhra na South African Open 1983

Mužská štvohra na South African Open 1983 sa hrala ako súčasť South African Open 1983 od 21. do 12. decembra 1983. Titul získali Američania Steve Meister a Brian Teacher, ktorí vo finále porazili ekvádorsko-americký pár Andrés Gómez, Sherwood Stewart 6-7 7-6 6-2. Pre Teachera to bol posledný šestnásty titul vo štvorhre na okruhu ATP.
South African Open 1982

South African Open 1982 bol tenisový turnaj mužov, ktorý sa konal v dňoch od 22. do 28. novembra 1982 na otvorených dvorcoch s tvrdým povrchom v juhoafrickom Johannesburgu. Titul v dvojhre získal Američan Vitas Gerulaitis, ktorý vo finále porazil Argentínčana Vilasa. Bol to jeho 23. titul v dvojhre na okruhu ATP. Titul vo štvorhre získali Američan Brian Gottfried a Juhoafričan Frew McMillan, ktorí vo finále porazili izraelsko-americký pár Šlomo Glickstein, Andrew Pattison. 
Víťazi.
Dvojhra mužov.
 Vitas Gerulaitis vs. Guillermo Vilas 7-6 6-2 4-6 7-6
Štvorhra mužov.
 Brian Gottfried / Frew McMillan vs. Šlomo Glickstein / Andrew Pattison 6-2 6-2
Mužská dvojhra na South African Open 1982

Mužská dvojhra na South African Open 1982 sa hrala ako súčasť South African Open 1982 od 22. do 3. januára 1982. Titul získal Američan Vitas Gerulaitis, ktorý vo finále porazil Argentínčan Vilasa 7-6 6-2 4-6 7-6. Bol to jeho 23. titul v dvojhre na okruhu ATP.
Výsledky.
Poznámka: "Finále sa hralo na tri víťazné sety."
Mužská štvorhra na South African Open 1982

Mužská štvohra na South African Open 1982 sa hrala ako súčasť South African Open 1982 od 22. do 3. januára 1982. Titul získali Američan Brian Gottfried a Juhoafričan Frew McMillan, ktorí vo finále porazili izraelsko-americký pár Šlomo Glickstein, Andrew Pattison 6-2 6-2.
Dordogne (rieka)

Dordogne je rieka vo Francúzsku prameniaca vo Francúzskom stredohorí s dĺžkou toku takmer a plochou povodia približne . Je prítokom rieky Garonne.
Rieka vzniká na svahu vrcholu Puy de Sancy v nadmorskej výške 1 366 metrov sútokom dvoch zdrojníc - potokov Dore a Dogne. Meno rieky však nie je odvodené z ich mien - vzniklo z pôvodného názvu Durānius, ktorý bol odvodený z koreňa "dur-", "dor-" z doby pred osídlením Keltov (podobne ako názov rieky Durance).
Dordogne tečie zhruba juhozápadným smerom a v blízkosti mesta Bordeaux sa vlieva do rieky Garonne. Je jednou z mála riek na ktorých je možné (na dolnom toku) pozorovať tzv. vzdúvanie - prílivovú vlnu šíriacu sa proti prúdu potom, čo je ústie rieky zasiahnuté prílivom mora. Rieka je prehradená desiatimi priehradami.
Akútna apendicitída

Akútny zápal červovitého prívesku alebo odborne akútna apendicitída je najčastejšou náhlou príhodou brušnou v každom veku.
Príčiny a patogenéza.
Hlavným etiologickým faktorom je obštrukcia (uzáver) dutiny apendixu, alebo zápal jeho lymfatického tkaniva. Následkom je zvýšené prekrvenie v dôsledku uvoľnenia pôsobkov zápalu ("appendicitis catarrhalis"), neskôr dochádza k hnisaniu ("appendicitis phlegmonosa") až gangréne ("appendicitis gangrenosa"). Gangrenózny, či flegmonózny apendix môže perforovať (prederaví sa jeho stena) a hnis a črevný obsah sa môže vyliať do dutiny brušnej ("appendicitis perforata") - vzniká difúzna peritonitída, alebo sa zápal ohraničí len na priľahlé okolie slepého čreva a vznikne ohraničený zápalový infiltrát - periapendikálny absces. Zápal môže prebiehať i chronicky, kedy po zvládnutí akútneho štádia apendix zrastá s okolitými črevami.
Príznaky.
Zápal sa prejaví bolesťou v nadbrušku, potom sa premiestni do pravého podbruška. K nej sa pridáva nevoľnosť a zvracanie, zastavenie stolice i plynov. Telesná teplota nad 38 stupňov, zrýchlený pulz. Ak sa rozvinie hnisavá peritonitída, nasleduje celková sepsa, postupné zlyhávanie orgánov a smrť.
Diagnostika.
Základom je anamnéza a fyzikálne vyšetrenie. V laboratórnom náleze dominuje leukocytóza, zápal červovitého prívesku veľmi dobre zobrazí ultrasonografia (USG) a/alebo počítačová tomografia (CT).
Liečba.
Akútny zápal sa lieči chirurgicky - apendektómia, subakútny - hospitalizáciou, antibiotikami, diétou; po vstrebaní zápalového infiltrátu a v chronickom štádiu sa tiež pristupuje k apendektómii. Ak infiltrát skolikvuje na absces, je nutné odsatie a drenáž hnisu, alebo punkcia a odsatie pod kontrolou USG alebo CT.
Prognóza.
Prognóza je dobrá, ak sa pacient s akútnou apendicitídou operuje do 24 – 48 hodín. Neskôr vykonaná operácia, má pooperačnú úmrtnosť 2 – 3 percentá. Pokročilá hnisavá peritonitída je často smrteľná.
Maria Walliserová

Maria Walliserová (* 27. máj 1963, Mosnang, Švajčiarsko) je bývala švajčiarska lyžiarka. Svoje prvé preteky vo Svetovom pohári vyhrala 21. januára 1983. Špecializovala sa najmä na kĺzavé disciplíny, zjazd a super-G. Celkovo vyhrala 25 pretekov Svetového pohára.
Voľba prezidenta Slovenskej republiky v roku 2009

Voľba prezidenta Slovenskej republiky v roku 2009 boli v poradí tretie priame voľby prezidenta Slovenskej republiky. 21. marca 2009 sa uskutočnilo prvé kolo so siedmimi kandidátmi. Do druhého kola postúpil Ivan Gašparovič s 46,71 % hlasov a Iveta Radičová s 38,05 %. Víťazom druhého kola a prvým znovuzvoleným slovenským prezidentom sa stal Ivan Gašparovič so ziskom 55,53 % hlasov, ktorý v druhom kole porazil opozičnú kandidátku Ivetu Radičovú.
Kandidáti.
Vo voľbách kanidovalo spolu sedem kandidátov, z toho tri ženy:
Výsledky volieb.
Prvé kolo.
Prvé kolo volieb, ktoré sa konalo 21. marca 2009, vyhral Ivan Gašparovič s 46,71 % hlasov a po ňom na druhom mieste skončila s 38,05 % hlasov Iveta Radičová. Keďže ani jeden z kandidátov nezískal nadpolovičnú väčšinu hlasov oprávnených voličov, Gašparovič s Radičovou postúpili do druhého kola. Volieb sa zúčastnilo 1 893 439 voličov, teda 43,63 %.
Najlepší volebný výsledok s 97,38 % hlasov získala Iveta Radičová v obci Mad, Ivan Gašparovič získal najviac hlasov v obci Sútor s 94,66 %. František Mikloško vyhral v šiestich obciach a Milan Sidor v jednej obci.
Druhé kolo.
Víťazom druhého kola konaného dňa 4. apríla 2009 za účasti 2 242 162 (51,67 %) voličov sa stal Ivan Gašparovič.
Cesta I. triedy 57 (Česko)

Cesta I. triedy 57 je cesta I. triedy v Česku. Začína na poľských hraniciach a vedie cez Město Albrechtice, Krnov, Opavu, Fulnek, Nový Jičín, Valašské Meziříčí, Vsetín, Horní Lideč, Brumov-Bylnici a Vlársky priesmyk na slovenské hranice. Tu zároveň začína slovenská cesta I/57.
Beer (kráter)

Beer je kráter na planéte Mars pomenovaný na počesť nemeckého astronóma Wilhelma Beera. Nachádza sa na súradniciach 351.8°V 14.5°J.
Beer a jeho spolupracovník Johann Heinrich Mädler vytvorili prvé primerane dobré mapy Marsu v 30-tych rokoch 19. storočia. Pre svoje mapy určili bod nultého poludníka, ktorý bol neskôr použitý aj v roku 1877 vo viac známych mapách od Giovanniho Schiaparelliho. Týmto bodom sa stala oblasť neskôr pomenovaná ako Sinus Meridiani, ktorá sa po pristátí vozidla Opportunity v roku 2004 stala známejšou ako Meridiani Planum.
Beer sa nachádza v juhozápadnej časti Meridiani Planum, približne 8° od nultého poludníka a 10° západne od kráteru Mädler. V tomto regióne sa nachádza aj kráter Schiaparelli.
Rádiolarit

Rádiolarit alebo rádiolariový rohovec je usadená hornina tvorená z rekryštalizovaných mikroskopických schránok prvokov rádiolarií. Väčšinou je indikátorom hlbokovodného oceánskeho prostredia. Zložením je blízka opukám, spongilitom a silicitom (jaspilitom), prípadne nespevneným diatomitom.
Vznik.
Rádiolarity vznikajú usadzovaním odolných mikroskopických schránok prvokov kmeňa radiolaria (mrežovce) najčastejšie pod karbonátovou kompenzačnou hladinou. V tejto hĺbke dochádza k úplnému rozpúšťaniu mikroskopických schránok tvorených CaCO3, takže usadzovať sa môžu iba schránky tvorené z SiO2. Opálový materiál schránok postupne rekryštalizuje na stabilnejší vláknitý chalcedón a kremeň. Niekedy prechádza do rádiolariových vápencov.
Vlastnosti.
Sú to zväčša zvrstvené horniny, často pestrofarebné. Pomerne tvrdé, rýpu do skla. Tenké pravidelné vrstvičky môžu dosahovať hrúbku okolo 5 - 15 cm (obvykle dosky) a v prípade, ak vznikali v hlbokovodnom prostredí sa často striedajú s ílovitými bridlicami, prípadne reliktami ofiolitov. Majú vysoký obsah SiO2, nešumia v HCl. Prímes CaCO3 môže spôsobiť, že hornina môže s HCl reagovať prudšie a slabo šumí. 
Rádiolarity sú často považované za hlbokovodné oceánske sedimenty a sú preto často používané ako dôležitý palegoegrafický indikátor. V geologickej minulosti ale niektoré rádiolarity vznikali aj v plytkovodnom prostredí. Červenú až hnedú farbu hornine dodávajú ióny Fe3+, zlenkastú Fe2+. Schránky rádiolarií sú zachované v mikroskopickej štruktúre, sú inak chudobné na makrofosílie. Niekedy sa v nich vyskytujú aptychy (žuvací aparát) amonitov.
Výskyt.
Rádiolarity sa v oblasti Západných Karpát vyskytujú vo viacerých tektonických jednotkách. Najstaršie z nich sú rádiolarity v meliatiku, kde však vystupujú iba v sekundárnej pozícií v subdukčnej melanži. Tzv. držkovské a čoltovské rádiolarity sú strednotriasového veku a zaraďované sú do hačavského súvrstvia. Všetky ostatné rádiolarity sú mladšie. V Centrálnych Západných Karpatoch sú hlavne strednojurské. Známe sú zo šiprúňskej panvy tatrika a zliechovskej panvy krížňanského príkrovu (fatrikum) kde sú označované ako ždiarske súvrstvie. Vo fatriku majú veľmi často charakter rádioláriových vápencov. Vystupujú tiež v manínskej a kysuckej jednotke bradlového pásma ako tzv. czajakowské resp. čajakovské rádiolarity. Pre analogické súvrstvie sa v alpskej literatúre používa názov ruhpoldinské rádiolarity, v Poľsku sú pre rovnaké súvrstvie používané termíny sokolické a czajakowské rádiolarity V nadloží tethýdnych rádiolaritov často ležia červené hľuznaté vápence.
Na Slovensku ich možno nájsť v Nizkych a Vysokých Tatrách, Malých Karpatoch, Malej a Veľkej Fatre, Vtáčniku, Tribeči, Slovenskom raji, Galmuse, Štiavnických vrchoch, Považskom Inovci (hornobelická skupina), Spišskej Magure, Starohorských a Strážovských vrchoch. 
Vyskytujú sa aj v iných oblastiach alpsko-himalájskej sústavy, napríklad v pohorí Medvedica v Chorvátsku alebo v Nördliche Kalkalpen.
Použitie.
Rádiolarity sa v mladšom paleolite používali na výrobu štiepaných nástrojov. Čepele z tohto materiálu sa našli napr. pri Kálnici na Považí.
Terminologická databáza

Terminologická databáza je súbor odborných terminológií, uchovávaný v počítači, ktorý zahŕňa nomenklatúry, štandardizované termíny a lexikalizované syntagmy spolu s identifikačnou informáciou ich zdroja, a ktorý možno kedykoľvek použiť ako jedno, alebo viacjazyčný referenčný slovník, ako základ pri tvorbe slovníkov, ako prostriedok na kontrolu správneho používania termínov a ich tvorby, a tiež ako doplnkový nástroj informačných a dokumentačných technológií.
Dubay

Dubay môže byť:
Fleur Delacourová

Fleur Isabelle Delacourová - Waesleyová je fiktívna postava z fantasy série o Harry Potterovi. 
Jej stará mama bola víla, vyštudovala Beuxbatons, zúčastnila sa Trojčarodejníckeho turnaja. Má sestru Gabriell, ktorú Harry zachránil v 2. úlohe v Trojčarodejníckom turnaji, za čo mu je Fleur navždy vďačná. Po turnaji sa stretáva s Billom Wesleyom, ktorý ju priučuje angličtine. Neskôr sa zosobášia a žijú na neznámom mieste v Lastúrovom domčeku nad Vydrím sv. Drábom. Majú dcéru Victoire, ktorá randí s Harryho krstným synom Teddym Lupinom, synom Remusa a Nymphadory Lupinových, ktorí zomreli v boji o Rokfort v 7. časti Harry Pottera.
Dean Thomas

Dean Thomas je fiktívna postava z fantasy série o Harrym Potterovi. Jeho záľubou je kreslenie. 
Dean Thomas je študentom čarodejníckej školy Rokfort, pričom jeho matka je muklovského pôvodu a otec čarodejník. Spolužiak Harryho Pottera. V šiestej časti Harry Potter a Polovičný princ chodí s Ginny Weasleyovou, ale rozídu sa a Ginny začne chodiť s Harrym.
Atletika na Letných olympijských hrách 2008

Atletické súťaže na Letných olympijských hrách 2008 prebiehali od 15. do 24. augusta 2008 na pekinskom národnom štadióne Kuo-ťia tchi-jü-čchang, tzv. "Vtáčom hniezde", a v jeho okolí.
Kawah Kamojang

Kawah Kamojang je názov geotermálneho poľa, nachádajúceho sa pozdĺž reťaze neaktívnych stratovulkánov v staršej, pleistocénnej kaldere "Pangkalan" na indonézskom ostrove Jáva, asi 7 km severozápadne od stratovulkánu Guntur. Pole je tvorené aktívnymi fumarolami, bahennými sopkami, termálnymi prameňmi a jazierkami. Horniny v okolí poľa sú silne hydrotermálne premenené.
Vulkanická reťaz, ktorá je pôvodcom geotermálnej aktivity poľa Kawah Kamojang sa ťahá v smere juhozápad-severovýchod a pozostáva zo séria stratovulkánov "Gunung Rakutak", "Ciharus", "Pangkalan", "Gandapura", "Gunung Masigit" a "Gunung Guntur". Jej vek sa smerom na severovýchod znižuje.
Wayo

Mário Praženec známy ako Wayo je basgitarista skupiny Plus Mínus, v ktorej pôsobí od jej vzniku roku 2000. V rokoch 1996 – 1999 hral v skupine Iné Kafe..od 2010,keďže INE KAFE sa na scénu vrátili, hrá v dvoch kapelách. Okrem iného hral aj v sólovom projekte Why2Why so spevákom Plus Mínus, Gzom a je aj súčastou detského dua Paci Pac.
Pred vstupom do skupiny Iné Kafe hral s bratom Dodom (bicie) a Forusom (basa) v skupine Grg A Prd, ako spevák a gitarista. Odtiaľ ale prešiel spolu s Dodom do Iné Kafe, tretí člen Forus sa neskôr rovnako stal členom skupiny.
V roku 2005 odohral spolu s Dodom, Cibim a Vratkom 6-koncertné Situácia a Vitaj! tour, venované týmto albumom. V roku 2008 sa stal gitaristom skupiny, keď sa sformovala zostava z najdlhšie pôsobiacich členov (Vratko, Forus, Dodo, Wayo). Skupina hrala v tejto zostave do marca 2011, keď sa Wayo rozhodol Iné Kafe opustiť.
Momentálne sa venuje promotérskej činnosti a organizovaniu koncertov v Bratislave ako WAYOUT KONCERTY (www.wayoutbooking.com). Jeho agentúra priniesla do Bratislavy kapely ako BILLY TALENT, YELLOWCARD, MAD CADDIES, EVERYTIME I DIE, CANCER BATS…a taktiež organizuje pravidelné výjazdy na koncerty z Bratislavy nielen do Viedne ale aj do Prahy.
Stojí tiež za zrodom hudobného projektu pre deti s názvom Paci Pac.
Po tom ako sa mu narodila dcérka začal písať detské pesničky a vydal zatiaľ 4 CD a DVD. 
S projektom sa mu podarilo získať platinové platne za predaj cd a dvd.
Jeho autorská pesnička Slon patrí medzi najúspešnejšie slovenské videoklipy na youtube.Dosiahla viac ako 130 miliónov videní.
Detskej tvorbe sa venuje od roku 2015.
Guntur

Guntur je komplex niekoľkých prekrývajúcich sa stratovulkánov, nachádzajúci sa v západnej časi ostrova Jáva, asi 10 km severozápadne od mesta Garut. Erupcie komplexu sú evidované od 17. storočia, v prvej polovici 19. bol jedným z najaktívnejších vulkanických centier na ostrove. V druhej polovici tohto storočia však jeho aktivita ustala.
Atletika na Letných olympijských hrách 2008 – Beh na 100 m mužov

Beh na 100 metrov mužov bola jedna z 24 mužských atletických disciplín na Letných olympijských hrách 2008. Súťažilo sa na pekinskom národnom štadióne Kuo-ťia tchi-jü-čchang, tzv. "Vtáčom hniezde", 15. a 16. augusta. Vyhral Jamajčan Usain Bolt časom 9,69 s (nový svetový rekord). Ako prvý človek sa dostal pod hranicu 9,70 s.
Tampomas

Tampomas je menší neaktívny stratovulkán, nachádzajúci sa v západnej časti indonézskeho ostrova Jáva. Masív vulkánu je tvorený prevažne andezitmi, vek poslednej erupcie nie je známy.
Európska dohoda o zrušení vízovej povinnosti pre utečencov

Európska dohoda o zrušení vízovej povinnosti pre utečencov je medzinárodná dohoda oslobodzujúca utečencov legálne žijúcich na území zmluvnej strany za podmienok stanovených v tejto dohode a za predpokladu vzájomnosti od vízovej povinnosti pre vstup na územie alebo vycestovanie z územia druhej strany na ktorýchkoľvek štátnych hraniciach za predpokladov, ktoré sú taxatívne uvedené v dohode.
Dohoda však stanovuje zásadu, na základe ktorej vízum môže byť žiadané pre pobyt dlhší ako tri mesiace alebo pre pobyt za účelom zárobkovej činnosti na území inej zmluvnej strany. Utečenci, ktorí vstúpia na územie zmluvnej strany na základe dohody, môžu kedykoľvek vycestovať na územie tej zmluvnej strany, ktorej orgány vydali cestovný doklad, na základe žiadosti skôr uvedenej strany s výnimkou prípadu, keď druhá strana súhlasí, aby sa osoby – utečenci – usadili na jej území.
Atletika na Letných olympijských hrách 2008 – Beh na 100 m žien

Beh na 100 metrov žien bola jedna z 23 ženských atletických disciplín na Letných olympijských hrách 2008. Súťažilo sa na pekinskom národnom štadióne Kuo-ťia tchi-jü-čchang, tzv. "Vtáčom hniezde", 16. a 17. augusta. Na minulých LOH vyhrala Bieloruska Julia Nesterenková.
EURODAC

EURODAC je počítačový systém slúžiaci na uchovávanie, spracovávanie, prenos a porovnávanie odtlačkov prstov žiadateľov o azyl, cudzincov zadržaných pri nelegálnom prekračovaní vonkajších hraníc Európskej únie a cudzincov zadržaných počas nelegálneho pobytu na území štátov Európskej únie.
Databáza je dostupná všetkým členským krajinám Európskej únie, Švajčiarsku, Nórsku a Islandu, je používaná v boji s nelegálnou migráciou do krajín Európskej únie a poskytuje neodmysliteľnú pomoc pri určovaní štátu zodpovedného za posudzovanie žiadosti o azyl podľa mechanizmov a kritérií stanovených Dublinskou dohodou.
Haagsky program

Haagsky program je propedeutický program vo vzťahu k Zmluve o Ústave pre Európu, až do nadobudnutia jej platnosti.
Charakteristika.
Zakladá sa na všeobecných zásadách subsidiarity, proporcionality, solidarity a rešpektovaní rôznych právnych systémov a tradícií členských štátov. Cieľom programu je zlepšenie regulovania migračných prúdov a kontroly na vonkajších hraniciach, boj proti cezhraničnému organizovanému zločinu, potláčanie hrozby terorizmu, vzájomné uznávanie súdnych rozhodnutí a osvedčení v občianskych a trestných veciach, odstraňovanie právnych a súdnych prekážok v občianskych a rodinných veciach, ktoré majú cezhraničné dôsledky. 
V rámci programu Európska rada zdôraznila dôležitosť odstránenia kontrol na vnútorných hraniciach, pokračovanie postupného budovania integrovaného systému ochrany (správy) vonkajších hraníc a posilňovanie kontrol a dozoru na vonkajších hraniciach únie. Zároveň si je Európska rada vedomá, že kontrola a dozor na vonkajších hraniciach spadajú do právomoci vnútroštátnych policajných a bezpečnostných orgánov a jej realizácia môže byť efektívna a kvalitná len na základe účasti národných expertov, ktorí môžu členským štátom na ich žiadosť poskytnúť rýchlu technickú a operačnú pomoc. Dôležitou súčasťou kontroly a dozoru na vonkajších hraniciach má byť aj zriadenie fondu pre správu hraníc spoločenstva a doplnenie existujúceho Schengenského hodnotiaceho mechanizmu. Nezanedbateľná je taktiež výzva Európskej rady adresovaná členským štátom na zlepšenie spoločných analýz migračných trás a praktík pašovania nelegálnych migrantov na územie štátov únie. 
Európska rada v programe zdôraznila potrebu ďalšieho rozvoja spoločnej vízovej politiky ako súčasť viacvrstvového systému, ktorého cieľom je uľahčovanie legitímneho cestovania a riešenie ilegálneho prisťahovalectva prostredníctvom ďalšej harmonizácie vnútroštátnych právnych predpisov a postupov pri vybavovaní osôb na miestnych konzulárnych misiách. Z dlhodobého hľadiska by sa mali zriadiť taktiež spoločné vízové úrady. Program poukazuje aj na intenzívnejšiu praktickú spoluprácu medzi policajnými a bezpečnostnými orgánmi v oblasti účinného boja proti cezhraničnej organizovanej trestnej činnosti. Dôležitou oblasťou sa stáva politika návratu a readmisie na základe spoločných minimálnych noriem, ktoré by obsahovali zriadenie Európskeho fondu na návrat, zriadenie spoločných integrovaných programov na návrat, či včasné uzavretie readmisných dohôd spoločenstva s rizikovými štátmi. Uvedený program má význam aj pre ďalší vývoj Schengenského systému, predovšetkým v oblasti kontroly pohybu a pobytu cudzincov na území Európskej únie.
Atletika na Letných olympijských hrách 2008 – Beh na 200 m mužov

Beh na 200 metrov mužov bola jednou z 24 mužských atletických disciplín na Letných olympijských hrách 2008. Súťažilo sa na pekinskom národnom štadióne Kuo-ťia tchi-jü-čchang, tzv. "Vtáčom hniezde", od 18. do 20. augusta a vyhral Jamajčan Usain Bolt v novom svetovom rekorde.
Newyorský protokol

Newyorský protokol je protokol týkajúci sa právneho postavenia utečencov prijatý v New Yorku roku 1967.
Uverejnený je v Zbierke zákonov SR v čiastke 111 pod číslom 319 z 19. 11. 1996.
Atletika na Letných olympijských hrách 2008 – Beh na 400 m mužov

Beh na 400 metrov mužov bola jednou z 24 mužských atletických disciplín na Letných olympijských hrách 2008. Súťažilo sa na pekinskom národnom štadióne Kuo-ťia tchi-jü-čchang 18., 19. a 21. augusta a vyhral Američan LaShawn Merritt.
Atletika na Letných olympijských hrách 2008 – Beh na 800 m mužov

Beh na 800 metrov mužov bola jedna z 24 mužských atletických disciplín na Letných olympijských hrách 2008. Súťažilo sa na pekinskom národnom štadióne Kuo-ťia tchi-jü-čchang20., 21. a 23. augusta. Vyhral Keňan Wilfred Bungei časom 1:44,65 min
Galunggung

Galunggung je aktívny stratovulkán, nachádzajúci sa v západnej časti ostrova Jáva. Masív vulkánu je ukončený kalderou, jej juhovýchodná stena bola zničená mohutnou explóziou pred 4 200 rokmi. Produky tejto erupcie sa nachádzajú rozhádzané na pláni pod úpätím sopky a sú známe ako "Desaťtisíc skál Taskimalaye".
Počet evidovaných erupcií vulkánu Galunggung nie je veľký (od začiatku 17. storočia ich bolo zaznamenaných len päť), no ich priebeh mal väčšinou zničujúce následky pre okolie. Prvá zo spomínaných erupcií sa odohrala na konci roka 1822. Laháry a pyroklastické prúdy uvoľnené pri erupcii si vyžiadali približne 4 000 obetí na životoch.
Erupcia v roku 1982 zničila obývané oblasti v okolí sopky. Vulkanický prach rozptýlený v ovzduší bol skoro príčinou havárie dvoch dopravných lietadiel Boeing 747 (incidenty sa stali s odstupom jedného mesiaca, prvé lietadlo patrilo British Airwais, druhé Singapore Airlines). Obom lietadlám vypovedali vo výške cca všetky motory, príčinou bolo ich zahltenie prachom, prípadne pokles obsahu kyslíka. Pri strate výšky sa našťastie podarilo motory naštartovať a lietadlá núdzovo pristáli.
Bathory (film)

Bathory je slovensko-česko-maďarsko-britský koprodukčný film režiséra Juraja Jakubiska. Nakrúcanie filmu sa začalo v decembri 2005 a film bol uvedený v júli 2008. Je to prvý film Juraja Jakubiska v angličtine.
Film je založený na príbehu Alžbety Bátoriovej, uhorskej šľachtičnej 16. a 17. storočia, odohrávajúci sa na území Horného Uhorska, dnešnom Slovensku. Alžbeta Bátoriová bola známa tým, že zavraždila mnoho mladých dievčat.
Obsadenie.
Na konci januára 2006 bola vyhlásená ako predstaviteľka Báthoriovej holandská herečka Famke Janssen a do médií sa dostali jej fotky s Jakubiskom. Jej prvé účinkovanie bolo naplánované na 6. marca 2006. Zatiaľ boli nakrúcané iné časti filmu (v ktorých neúčinkovala). Okolo 8. marca 2006 vyhlásili tlačové agentúry, že Janssenovú nahradila anglická herečka Anna Frielová.
Obsah filmu.
Film zakladá na príbehu Alžbety Báthoriovej, maďarskej grófke v 16. a 17. storočí. Dej sa odohráva v časti Uhorska, dnešné Slovensko. V tejto verzii príbehu je grófka liečiteľka, ktorá robí rôzne liečiteľské experimenty a základné pitvy v “nemocnici” pod jej hradom. Príde do styku so známou čarodejnicou – Darvuliou, ktorá ju zachráni pred otrávením. Čarodejnica sľubuje Alžbete syna a večnú krásu. Na oplátku musí Alžbeta obetovať svoju lásku i reputáciu. Darvulia sa stane jej spoločníčkou. Medzitým začnú v okolí umierať mladé devy z na-prvý-pohľad nesúvisiacich dôvodov a vidíme Alžbetu kúpajúcu sa vo vani plnej červenej tekutiny, zatiaľčo zmrzačené telá dievčat sú pochované neďaleko. Dvaja mnísi zatiaľ prídu k záveru, že tekutina vo vani nie je krv, ale je to jednoducho voda sfarbená bylinami.
Po smrti jej manžela Ferenca Nádašdyho sa Alžbeta povadí s jeho intrigujúcim priateľom Jurajom Thurzom, ktorý sa pokúsi požiadať ju o ruku na pohrebe jej manžela. Jurajova milenka, ktorá je nadaná bylinkárka, mu ponúkne pomoc pri pomste za Alžbetine odmietnutie. Onedlho začne mať Alžbeta nereálne vízie a stavy. Raz tak dobodá na smrť ženu nožnicami. Neskôr prizná Darvulii, že už nevie rozoznať sen od skutočnosti. Darvulia zistí, že niekto pridával Alžbete halucinogénne hríby do pitia. Alžbeta nerozmýšla jasne a verí, že Darvulia je tomu na vine. Vyhodí ju. Thurzo a jeho žena potom chytia Darvuliu a mučia ju až jej vyrežú jazyk. Pred smrťou píše Thurzove meno krvou na stenu cely. Alžbeta mu sľubuje pomstu.
Thurzoví potom píšu Alžbetiným zaťom a ďaľším spojencom aby ju stíhali za čarodejníctvo. Keď ich plány opätovne zlyhajú, nakoniec sami chytia grófku a mučia jej služobníctvo, aby na ňu zradili usvedčujúce informácie. Sluhov potom popravia za ich údajné zločiny a Alžbeta je uväznená. Zúfalá z jej odlúčenia od syna leží na posteli a začne spievať, načo plamene z jej sviečok povstanú a pohltia ju. Keď o jej smrti počuje Thurzo, uznáva, že nakoniec znova urobila to čo by najmenej čakal, ako keď spolu kedysi hrali šach, prizná si že ju vždy miloval.
Talagabodas

Talagabodas (alebo Telagabodas) je neaktívny stratovulkán, nachádzajúci sa na ostrove Jáva, severovýchodne od stratovulkánu Galunggung. Masív vulkánu je tvorený prevažne andezitovými lávami a pyroklastikami. Vrcholový kráter je zaliaty vodou so zvýšeným obsahom síry, v jeho okolí sa vyskytujú aktívne fumaroly a početné termálne pramene. Vek poslednej erupcie vulkánu nie je známy.
Štefan Štefík

Štefan Štefík (* 15. jún 1946, Košice) je bývalý medzinárodný posudzovateľ exteriéru psov, dlhoročný funkcionár Slovenského poľovníckeho zväzu a Slovenskej kynologickej jednoty, v súčasnosti už niekoľko rokov predseda Klubu chovateľov jazvečíkov. Bol prezidentom Slovenskej kynologickej jednoty do mája 2012 a členom prezídia medzinárodnej kynologickej organizácie FCI. Je jednou z najvýznamnejších kynologických a poľovníckych osobností na Slovensku a je známym a renomovaným kynológom.
Kawah Karaha

Kawah Karaha je rozsiahle fumarolické pole, nachádzajúce sa na západe indonézskeho ostrova Jáva. Pole pokrýva oblasť 250 × 80 m a leží na severnom okraji reťaze štvrtohorných stratovulkánov, tiahnucej sa v dĺžke asi 20 km od stratovulkánu Galunggung.
Cereme

Cereme (alebo Ciremai) je v súčasnosti neaktívny stratovulkán, nachádzajúci sa na ostrove Jáva, asi 30 juhozápadne od severného pobrežia ostrova. Masív vulkánu leží na severnom okraji staršej kaldery "Geger Halang", jeho vrchol je tvorený sústavou dvoch kráterov. Od konca 17. storočia bolo zaznamenaných niekoľko stredne silných erupcií vulkánu, posledná na jar roku 1951.
Alexander Mészáros

MUDr. Alexander Mészáros (* 15. júl 1930, Pozba – † 19. apríl 1997, tamže) bol slovenský kynológ, chovateľ, šľachtiteľ, poľovník, posudzovateľ exteriéru a práce stavačov. Známy je predovšetkým vďaka svojej práci na plemenách maďarských stavačov (maďarská vyžla).
Život a práca.
Alexander Mészáros sa narodil v obci Pozba, v okrese Nové Zámky. V tejto oblasti Slovenska pôsobil celý život. V roku 1957 absolvoval Fakultu medicíny na Univerzite Komenského v Bratislave.
Chovu maďarských stavačov sa začal venovať v roku 1970. Jeho chovateľská stanica „Oroszka” odchovala do jeho smrti až 24 vrhov. Touto chovateľskou činnosťou sa výrazne zaslúžil o rozšírenie maďarských stavačov u nás. Okrem chovateľskej práce bol na Slovensku i v zahraničí známy ako posudzovateľ exteriéru aj práce stavačov a špecialista na plemená maďarských stavačov. Pravideľne sa zúčastňoval medzinárodných výstav a skúšok. Stavače posudzoval dokonca i na výstavách v zámorí.
V rokoch 1967 až 1989 bol predsedom Poľovníckeho združenia Orol v Čate a zároveň bol predsedom kynologickej komisie OkO SPZ v Leviciach. Taktiež bol členom kynologickej komisie Slovenského poľovníckeho zväzu. V roku 1973 bol zakladajúcim členom Klubu chovateľov maďarských stavačov Slovenska. Stal sa hlavným poradcom chovu v tomto klube a neskôr - od roku 1978 - bol 18 rokov predsedom klubu.
Ocenenia a memoriál.
Slovenský poľovnícky zväz ocenil MUDr. Mészárosa za neúnavnú prácu v poľovníctve a v oblasti poľovníckej kynológie viacerými vyznamenaniami, v r. 1957 bronzovým, v r. 1976 strieborným a v r. 1980 zlatým odznakom. V roku 1990 mu bola udelená pamätná medaila „Zlatý kamzík”, najvyššie poľovnícke ocenenie. Dnes si pamiatku Dr. Mészárosa pripomínajú slovenskí poľovníci a kynológovia súťažou stavačov venovanou jeho pamiatke - Memoriálom MUDr. Alexandra Mészárosa, ktorý sa koná každý druhý rok
Doktor farmácie

Doktor farmácie skrátene PharmDr. získavajú absolventi magisterského štúdia farmácie po úspešnom absolvovaní rigoróznej skúšky. Uvádza sa pred menom nositeľa. Na Slovensku takéto štúdium umožňuje Farmaceutická fakulta Univerzity Komenského v Bratislave a Univerzita veterinárskeho lekárstva a farmácie v Košiciach.
Chalkidiki

Chalkidiki alebo pre starovek Chalkidiké (gr. Χαλκιδική - novogr. Chalkidiki, starogr. Chalkidiké) je polostrov na severe Grécka, v Makedonii. Skladá sa z troch polostrovov v tvare prstov, Kassandra, Sithonia a Athos (nazývaný aj Akti). Chalkidiki je aj historické územie a dnes tvorí aj krajskú jednotku gréckej Makedonie, jeho hlavné mesto je Polyjyros. Na polostrove Atos sa nachádza autonómna mníšska republika.
Dejiny.
Prví grécki osadníci sem prišli v 8. stor. pred Kr. z ostrova Eubója, neskôr aj Gréci z neďalekého ostrova Tenedos. Na severe však žili aj Macedónski Gréci. Gréci tu založili významné mestá ako Olynthos na Sithonii či Potidea na Kassandre. Na hraniciach Chalkidiki bolo založené mesto Solún. Z Chalkidiki pochádzal aj slávny filozof Aristoteles. Do roku 395 po Kr. boli Chalkidiki súčasťou Rímskej ríše, potom ríše Východorímskej (Byzantskej). Chalkidiki, na rozdiel od ostatnej časti Makedónie, boli uchránené od slovanskej invázie v 6. storočí. V 10. storočí vznikol na hore Athos na polostrove Agion Oros kláštor. Neskôr na tento polostrov pribudli ďalšie významné kláštory. Po roku 1430 sa Chalkidiki dostali pod tureckú okupáciu a na severe vznikla moslimská komunita. Chalkidiki boli spolu s južnou Macedóniou pričlenené ku gréckemu štátu v rokoch 19091913 premiérom Venizelosom. Moslimská komunita opustila Chalkidki po grécko-tureckej výmene obyvateľstva.
Dnes.
Dnes patria Chalkidiki k turistickým oblastiam Grécka s veľa letoviskami a hotelmi. Známe mestá sú Nea Mudania, Polyjiros, Polychrono či Kalithea. Výnimkou je iba polostrov Atos, kde je obmedzovaný prístup návštevníkov, neexistujú tu turistické letoviská a ženy sem majú prísny zákaz vstupu. Chalkidiki patria medzi najčastejšie navštevované časti Grécka, vďaka svojej prírode borovicových hájov a plážam.
György Kolonics

 
 
 
György Kolonics prezývaný "Kolo" (* 4. jún 1972, Budapešť – † 15. júl 2008, tamže) bol maďarský reprezentant v kanoistike. Je dvojnásobným olympijským víťazom, pätnásťnásobným majstrom sveta a trojnásobným majstrom Európy. Medzi kanoistickou svetovou špičkou bol 17 rokov. Ako tridsaťročný uvažoval o konci kariéry, no napokon sa rozhodol pokračovať a získal bronzovú medailu na olympiáde v Aténach 2004.
Smrť.
Zomrel na zástavu srdca, 15. júla 2008 počas tréningu na svoje piate olympijské hry (LOH 2008).
Terézia z Lisieux

Svätá Terézia z Lisieux (tiež Terézia od Dieťaťa Ježiša alebo Malá Terezka , vlastným menom Marie-Françoise-Thérèse Martinová) (* 2. január 1873, Alençon, Francúzsko – † 30. september 1897, Lisieux) bola francúzska rehoľníčka (karmelitánka).
Životopis.
Narodila sa ako posledná z deviatich detí Ľudovíta a Zélie Martinových (svätorečení 18. októbra 2015 v Ríme). Rodičia dávali veľký dôraz na výchovu dievčat (zomreli im 4 deti) tým, že im dávali dobrý kresťanský príklad. Terézia mala sotva 4 roky, keď jej zomrela matka. Výchovou a starostlivosťou o dievčatá sa zaoberal otec. Presťahoval sa spolu s nimi do Lisieux. Keď mala 10 rokov, ťažko ochorela. Päť rokov chodila do školy u sestier benediktínok. V roku 1884 bola na prvom svätom prijímaní a prijala tiež sviatosť birmovania. Už v roku 1887 skúšala vstúpiť na Karmel v nedospelom veku, preto išla s otcom do Ríma prosiť pápeža o povolenie výnimky. Súhlas však hneď nedostala. Do kláštora vstúpila o pol roka neskôr.
V januári 1889 dostala rehoľné rúcho a meno Terézia od Dieťaťa Ježiša. 8. septembra 1890 zložila sľuby a o tri roky neskôr jej zverili úlohu pomocnej magistry noviciek. Túto úlohu plnila počas 4 rokov až do smrti. Zomrela po niekoľkých mesiacoch choroby na tuberkulózu vo veku 24 rokov.
Svätorečenie.
Už 26 rokov po jej smrti bola vyhlásená za blahoslavenú. V roku 1927 ju pápež Pius XI. vyhlásil spolu so svätým Františkom Xaverským za hlavnú patrónku misií a v roku 1944 bola vyhlásená za druhú patrónku Francúzska, spolu so svätou Janou z Arku. Ján Pavol II. ju 19. októbra 1997 vyhlásil za Učiteľku cirkvi .
Pavol Glesk

Pavol Glesk (* 30. január 1931, Lučenec – † 15. júl 2008) bol slovenský atletický tréner.
Glesk je spoluzakladateľom atletického mítingu "Cena Pravdy", ktorý sa neskôr premenoval na "Pravda-Televízia-Slovnaft" a potom na "Cena Slovenska Slovak Gold". Bol čestným členom Slovenského olympijského výboru. Je po ňom pomenovaný atletický areál Slovenskej technickej univerzity v tesnej blízkosti internátu Mladá garda v Bratislave.
Ánanda (učeník)

Ánanda bol Budhov bratranec, učeník a 25 rokov bol jeho priamy služobník.
Pacific Standard Time

Pacific Standard Time (PST) je časové pásmo zasahujúce na územie Spojených štátov, Kanady a Mexika. Od Coordinated Universal Time (UTC) ho oddeľuje osem hodín (UTC-8). Počas letného času ho od UTC delí sedem hodín (UTC-7).
Na území Spojených štátov a v Kanade sa vo všeobecnosti nazýva ako Pacific Time (PT). V Mexiku sa označuje ako Severozápadná zóna.
Pacific Daylight Time.
Na väčšine územia Pacific Standard Time platí počas letných mesiacov letný čas – Pacific Daylight Time (PDT), (UTC-7). Výnimku tvoria územia na okolí miest Dawson Creek a Creston v Britskej Kolumbii. Taktiež počas letných mesiacov je väčšina územia Arizony (ktorá je v pásme Mountain Standard Time a v ktorej neplatí letný čas) v rovnakom časovom pásme, ako štáty s ňou susediace na západe (ktoré sú v pásme Pacific Daylight Time).
Epirus (historické územie)

Epirus alebo pre starovek aj Epeiros (gr. Ήπειρος - starogrécka výslovnosť Épeiros, novogrécka Ipiros; lat. "Epirus", po albánsky "Epiri") je historické grécke územie, dnes rozdelené medzi Grécko a Albánsko.
Dejiny.
Okolo roku 1500 pred Kr. sa v Epire usadili grécke kmene, ktoré dnes dostali pomenovanie Severogrécke kmene. Títo Gréci sa pravdepodobne zmiešali s menšinovým pôvodným obyvateľstvom, s Ilýrmi. Hovorilo sa tu severnou formou starogréčtiny, snáď podobný jazyk ako pôvodná starogrécka macedónčina. Počas klasickej doby neboli severné grécke kmene tak vyspelé, ako ich južní príbuzní, ktorí ich pokladali za polobarbarov. Z Epiru pochádzala aj macedónska kráľovná Olympias, matka Alexandra Veľkého a tiež Pyrrhos, kráľ Epiru, ktorý sa preslávil vojnou s Rimanmi.&lt;br&gt;
V starogréckom Epire boli významné mestá ako Buthroton, Finike, Dodone, Ambrakia a Argos. V 2 stor. pred Kr. Epirus a aj Grécko ovládli Rimania. Po roku 395 sa územie Grécka dostáva do Východorímskej, Byzantskej ríše. V 6 stor. centrálny Epirus osídlili Slovania, ktorí sa neskôr pomiešali s miestnymi Grékmi. Po páde Byzancie v roku 1204 tu vznikol samostatný grécky štát, Epirský despotát. Neskôr sa územie podriadilo znovuvytvorenej Byzancii. V časti Epiru, aj v dnešnej gréckej časti sa v 11.15. stor. usadzujú Albánci. V 15. stor. Epirus ovládli Turci. Epirskí Albánci prestúpili na islam. Počas tureckej vlády v Epire, v kraji Zagori vznikla autonómna grécka oblasť, "Zagorochoria", známa svojimi podnikateľskými aktivitami. V 19. stor. vládol v Epire miestodržiteľ, Albánec Ali Paša z Ioanniny, ktorý vykorisťoval miestne grécke obyvateľstvo vysokými daniami a zároveň dopomohol ku gréckej národnej revolúcií, keď povstal proti tureckej moci a zamestnával tak tureckú armádu, ktorá nemohla zaútočiť na Grékov. Ali paša sa neskôr uzurpoval moc a odmietal autoritu osmanského sultána. Jeho povstanie bolo potlačené. 
V roku 1913 bol Epirus definitívne pričlenený ku Grécku, pričom počas viacerých konfliktov sa dostávala striedavo pod Grécku vládu aj severný Epirus, nazývaný Voria Ipiros, dnes súčasť Albánska. V Albánskom Epire tvorilo totiž grécke obyvateľstvo až 90% a tak Gréci aspoň docielili autonómiu albánskeho Epiru. To sa však zmenilo počas 2 sv. vojny, keď Albánci kolaborovali s Nemcami a mnoho Grékov z Epiru zabili. Grécky premiér Metaxas nato vysťahoval väčšinu Albáncov z gréckeho Epiru. Do Grécka prišlo z Albánska približne 35 000 severoepirských Grékov. Albánsky Epirus stratil definitívne svoju autonómiu nástupom komunistického diktátora Envera Hodžu, ktorý prikázal zatvoriť grécke školy a Grékom poalbánčil ich mená. Hodža tiež pristúpil ku vraždeniu gréckeho obyvateľstva. To vyostrilo vzťahy medzi Gréckom a Albánskom, ktoré pretrvávajú dodnes v napätí. Po páde komunizmu sa mnohí Gréci vrátili k svojej národnej identite, niektorí emigrovali do Grécka. Stále však je na juhu Albánska silná grécka menšina.
Meno.
Meno Epeiros pochádza z protogréckeho Απειρος (Apeiros), čo znamenalo kontinent, prípadne pevnina.
Gottlieb Tobias Wilhelm

Gottlieb Tobias Wilhelm (* 16. október 1758, Augsburg, Nemecko – † 12. december 1811, tamže) bol nemecký evanjelický farár, prírodovedec - encyklopedista a entomológ.
Biografia.
Gottlieb Tobias Wilhelm sa narodil roku 1758 v Augsburgu v rodine augsburského rytca a umelca Christiana Wilhelma, ako štvrté zo štrnástich detí. V rokoch 1767 až 1777 navštevoval Gymnasium bei St. Anna. Neskôr v rokoch 1777 až 1781 študoval v Lipsku teológiu. Venoval sa tiež štúdiu filozofie a filológie u profesora Ernsta Plattnera. V rokoch 1781 pracoval v protestantskom kostole v Augsburgu. V rokoch 1782 - 1783 pracoval ako učiteľ na Gymnasium bei St. Anna. V rokoch 1796 až 1806 pracoval ako diakon u St. Jakoba a od roku 1806 do roku 1811, ako farár na Barfüßer-Pfarrei. V roku 1787 sa oženil s Christina Johanna Regina Preu, ale manželstvo bolo bezdetné. 
Gottlieb Tobias Wilhelm bol členom viacerých prírodovedne orientovaných spoločností, napr.: „Gesellschaft Naturforschender Freunde zu Berlin“, „Naturforschende Gesellschaft zu Halle“, „Vaterländische Gesellschaft der Ärzte und Naturforscher Schwabens“ und „Regensburgische Botanische Gesellschaft“ a pod.
V roku 1792 začína vydávať svoje gigantické prírodovedné dielo "Unterhaltungen aus der Naturgeschichte", ktoré vyšlo vo viacerých vydaniach a má cca 25 dielov. V jeho rámci vydal aj tri časti, ktoré sú venované hmyzu. Práca sa vyznačuje krásnymi, ručne kolorovanými kresbami.
Trebuchet

Trebuchet je druh obliehacieho stroja – vrhač kameňov, ktorý využíval protizávažie. Rozkvet veľmi dobre chránených hradov v 12. storočí priniesol potrebu mimoriadne výkonného stroja, schopného rozbiť ich múry a vrhať strely dostatočne vysoko a ďaleko, aby dokázali ničiť vnútorné stavby. Tiež sa občas využívali na ničenie tesných formácii pechoty. V 15. storočí ich vytlačili obliehacie delá.
Konštrukcia.
Základom trebuchetu boli dve rámové konštrukcie v tvare písmena A, pripevnené na drevenom podstavci. Medzi vrcholmi týchto konštrukcií bolo na otočný čap uložené vrhacie rameno tak, že asi jedna osmina jeho dĺžky bola pred osou otáčania a zvyšok za ňou. Veľké protizávažie – debna naložená kameňmi – bolo zavesené na kratšom konci vrhacieho stroja. Na dlhšom konci bol pripevnený kladkostroj, aby sa dal koniec vrhacieho ramena stiahnuť dolu (pomocou rumpálu), a tým sa dvíhalo protizávažie. Niekedy mal koniec vrhacieho ramena tvar lyžice, aby udržal strelu. Častejšie sa používal princíp praku, s koncom ramena upevneným tak, aby sa uvoľnil jeden závesný remeň v momente, keď rameno dosiahne zvislú polohu. Prakom sa dali vrhať strely značnej veľkosti. Tiež sa občas ako strely používali mŕtve kone, kravy, či dokonca mŕtvoly ľudí, ktoré sa strieľali do hradov a miest aby rozniesli rôzne choroby a vyvolali paniku.
Nevýhodou trebuchetu bola jeho veľkosť a nepohyblivosť. Nedal sa prepravovať vo vzpriamenej polohe, bolo ho treba rozobrať, dostaviť na miesto boja a tam znova zostaviť. Jedno zmontovanie zabralo veľa času a vyžadovalo značné úsilie, a pri tom sa to muselo vykonať mimo dosah bojových strojov nepriateľa. Z toho dôvodu sa trebuchety používali len pri veľkých a významných obliehaniach.
Obliehací stroj

Obliehací stroj je stroj, ktorý sa v minulosti, spravidla pred érou palných zbraní, používal na dobýjanie hradov a miest.
Medzi obliehacie stroje patrí:
Po objavení pušného prachu tiež:
Kamandža

Kamandža (, mn. č. "kamandžát") je arabský tradičný hudobný sláčikový strunový nástroj. Príbuzné nástroje sú arabský rabáb, perzský kamenčeh, turecký kemenče.
Rockabilly

Rockabilly je jeden z prvých hudobných podštýlov rock and rollového hudobného žánru, ktorý vznikol na juhu Spojených štátov na začiatku 50. rokov 20. storočia. 
Termín "rockabilly" vznikol zložením slov "rock" (v tomto prípade ide o pôvod v žánri rock and roll) a "hillbilly", ktorý poukazuje na vplyv country music, žánru, ktorý bol v 40. a 50. rokoch často nazývaný "hillbilly music". V hudobnom štýle rockabilly sú badateľné silné vplyvy swingu, blues a boogie woogie.
Rockabilly je štýl, ktorý bol základom pre vznik neskorších žánrov populárnej hudby od 60. rokov. 
Koncom 70. a začiatkom 80. rokov došlo k oživeniu tohto štýlu. Rockabilly má dodnes svoju stabilnú fanúšikovskú základňu, ktorá je subkultúrou v súlade so životným štýlom sprevádzajúcim tento hudobný žáner.
Okrem hlavných predstaviteľov, ktorých tvorba priamo vychádza z tohto žánru (napríklad Jerry Lee Lewis, Roy Orbison, Elvis Presley, Bill Haley, Carl Perkins, Johnny Cash, Buddy Holly, Neil Young, Roy Orbison, Shakin' Stevens, Chuck Berry, Hank Williams), môžeme nájsť vplyvy a rockabilly aj v niektorých skladbách a albumoch u umelcov ako sú Freddie Mercury (singel „Crazy Little Thing Called Love“ od skupiny Queen), Jimmy Page, Jeff Beck, Robert Plant, John Fogerty (jeden zo zakladateľov skupiny Creedence Clearwater Revival), The Who, či členov The Beatles (Paul McCartney, John Lennon, George Harrison, Ringo Starr), ale aj u Bruce Springsteena (skladba „Born to Run”). 
Za vzor kultúry a životného štýlu rockabilly je považovaný idol mládeže 50. rokov, herec James Dean.
Zurna

Zurna (osmansky ‏سرنا, kurdsky zirne) je dvojitý dychový jazýčkový nástroj z dreva s výrazným, prenikavým zvukom, ktorý sa využíva v stredoázijskej, anatólskej hudbe. Ako nástroj osmanskej vojenskej kapely sa zurna rozšírila na Balkán (Albánsko, Macedónsko, Bulharsko, Grécko), Kaukaz (Gruzínsko) a Blízky východ (Irak, Iránu, Sýria).
Zurna je pravdepodobne predchodcom európskeho stredovekého šalmaja, z ktorého vznikol moderný hoboj. Vznikol z nej asi aj čínsky nástroj suona.
Cibi

Marek Cibula, známy aj pod prezývkou Cibi, bol spevákom skupín Iné Kafe (od konca 1996 do polovice 1999, a 2005) a Plus Mínus (2000). Do Iné Kafe údajne bol prijatý "priamo z ulice", keď sa po koncerte roku 1996 rozprával s vtedajším bubeníkom Dodom, a opýtali sa ho, či by nechcel ísť do skupiny. Nahral 2 albumy: Situácia a Vitaj!, ale ku koncu turné k albumu Vitaj! kapelu opustil. Bol zakladajúcim členom skupiny Plus Mínus, odtiaľ ale tiež odišiel.
Poznámka: Marek Cibula nie je jediným hudobníkom, ktorý používal prezývku Cibi.
133 (album)

133 je názov debutového albumu skupiny Plus Mínus. Je to zároveň jediný počin skupiny so spevákom Cibim.
Pozadie.
Plus Mínus vznikli vo februári 2000 z odpadlíkov skupiny Iné Kafe. Pri jej zrode stáli 2 čerství ex-členovia: Dodo a Wayo, jeden dávny ex-člen Cibi a ex-koncertný gitarista Robo. Materiál na nový album zhromaždili za 2 mesiace a kontrakt s vydavateľstvom Universal Music získali rýchlo. Album vyšiel preto už v máji toho roku.
Z albumu vyšli dva single: „Včera som musel byť zlý“ a „Ľudia 20. storočia“.
Album obsahuje coververziu piesne od skupiny Banket, „Prečo vy ľudia XX. storočia máte vždy zachmúrené obočia?“, tu uvedenú len ako „Ľudia 20. storočia“. Spevák tejto skupiny, Richard Müller v nej hosťuje a bol tiež krstným otcom albumu, vo videoklipe ho však nahradila jeho maketa.
Po vydaní albumu sa ku kapele pripojil ďalší gitarista Lochy.
Skladby.
Hudbu zložili Plus Mínus a texty napísal Dodo, okrem uvedených.
SOR BN 10,5

SOR BN 10,5 je model českého mestského, čiastočne nízkopodlažného autobusu s dĺžkou približne . Jeho produkcia začala v spoločnosti SOR Libchavy okolo roku 2004.
Konštrukcia.
Autobus BN 10,5 je dvojnápravový „low entry“ autobus, ktorý je určený predovšetkým na mestskú a prímestskú prevádzku. V pravej bočnici vozidla sa nachádzajú troje výklopné dvere. Priestor medzi prednými a strednými dverami je nízkopodlažný (na výške nad vozovkou). Zadná časť vozu sa nachádza vo výške nad vozovkou. Hnacia náprava je zadná (španielskej značky DANA), predná náprava je lichobežníkovej konštrukcie s nezávisle zavesenými kolesami a je vlastnej výroby. Motor a mechanická prevodovka sa nachádza v zadnej časti vozidla. Polosamonosná karoséria, ktorá je zvarená z oceľových uzavretých profilov, je zvonka oplechovaná, interiér vozidla je obložený plastovými doskami.
Výroba a prevádzka.
Autobusy SOR BN 10,5 nahradili vo výrobe vysokopodlažné autobusy SOR B 10,5. Vozidlá BN 10,5 sú tak využívané pre menej vyťažené mestské linky alebo prímestské linky. Na Slovensku sú prevádzkované spoločnosťami SAD Prievidza (10 ks), Arriva Trnava (1 ks) v meste Hlohovec, Arriva Nové Zámky (2 ks) v meste Levice, Arriva Michalovce (2 ks) v meste Trebišov a spoločnosťou Dopravný podnik Bratislava (38 ks), Dopravný podnik mesta Prešov (9 ks). 
V Bratislave premávajú len občas. V minulosti premávali väčšinou na linkách , , a .
Buzuk

Buzuk ( "buzuq" ) je arabský strunový nástroj. Príbuzné nástroje sú grécky nástroj buzuki a turecké nástroje saz a baglama.
Zoznam arabských hudobných nástrojov

Toto je zoznam arabských hudobných nástrojov.